Voormalige ANC-raadslid geskiet – praag.co.za
Voormalige ANC-raadslid geskiet
Die polisie in die Wes-Kaap ondersoek 'n saak van poging tot moord nadat 'n voormalige ANC-raadslid, Andile Lili, Woensdagaand geskiet is.
Lili (39) en ses ander persone is in Julie in die Kaapstadse landdroshof vrygespreek op aanklagte dat hulle die Wes-Kaapse wetgewer met ontlasting wou ontsier.
Volgens die polisie het Lili, leier van die Ses'khona People's Rights Movement Woensdagaand buite sy huis in Kaapstad geskiet. "Die polisie ondersoek 'n saak van poging tot moord," het kapt. Frederick van Wyk, woordvoerder van die polisie, gesê.
Lili is na 'n hospitaal geneem. Die polisie kon nie Donderdag verdere besonderhede oor sy toestand verskaf nie. Volgens die SAUK is Lili in 'n kritieke, maar stabiele toestand. Hy is glo 'n paar keer geskiet.
Van Wyk sê die motief vir die skietery is nog nie bekend nie en niemand is nog in hegtenis geneem in verband met die voorval nie.
Skrywer praagGepubliseer op 7 November 2014 Kategorieë Nuus, Suider-AfrikaSleutelwoord ANC, Kaapstad, misdaad, ontlasting, Ses'khona People's Rights Movement